**OMTALE AV E-16 I STATSBUDSJETTET FOR 2017**

**E16 Sandvika–Bergen med tilknytninger**

Samferdselsdepartementet foreslår en statlig ramme på 1 203,4 mill. kr over post 30 for 2017. I tillegg er det forutsatt 627 mill. kr i bompenger.

Innenfor Oslopakke 3 settes det av midler til å videreføre utbyggingen av E16 Sandvika–Wøyen i Akershus.

Det er settes også av midler til å videreføre utbyggingen av E16 på strekningen Bagn–Bjørgo i Oppland.

På rv 5 settes det av midler til å videreføre utbyggingen av rv 5 Loftesnesbrui i Sogn og Fjordane. Anleggsarbeidene startet i desember 2015, og prosjektet ventes åpnet for trafikk sommeren 2018.

Innenfor programområdene legges det til grunn midler til trafikksikkerhetstiltak, tiltak for gående og syklende, kollektivtrafikktiltak og universell utforming og utbedringstiltak. Bl.a. settes det av midler til bygging av gangtunnel under E16 ved Dalegården i Hordaland og midler til å etablere skredvoll ved E16 i Flåm i Sogn og Fjordane. Det settes også av midler til planlegging.

Under fornying settes det av midler til å videreføre utbedringen av Gudvanga- og Flenjatunnelene på E16 i Sogn og Fjordane.

Samferdselsdepartementet foreslår en statlig ramme på 508,1 mill. kr over post 36 E16 over Filefjell for 2017. Innenfor denne rammen prioriteres midler til å videreføre utbyggingen av strekningene Øye–Eidsbru og Varpe bru–Otrøosen–Smedalsosen. I tillegg settes det av midler til restfinansiering for strekningen Smedalsosen–Maristova–Borlaug.

|  |  | Kostnadsramme | Prognose for sluttkostnad | Statsmidler og annen finansiering i 2017 | Restbehov pr. 01.01.2018 |
| --- | --- | --- | --- | --- | --- |
| E16 | Sandvika–Wøyen | 4 370 | 4 039 | 912 | 1 438 |
| E16 | Bjørum–Skaret1 | - |  | 100 |  |
| E16 | Bagn–Bjørgo | 1 666 | 1 500 | 430 | 750 |
| E16 | Varpe bru–Otrøosen–Smedalsosen | 1 877 | 1 645 | 239 | 70 |
| E16 | Øye–Eidsbru | 783 | 712 | 250 | 376 |

***E16 Sandvika–Wøyen***

Prosjektet er bl.a. omtalt i Meld. St. 26 (2012–2013), side 294–295, Prop. 97 S (2013–2014), og Prop. 1 S (2015–2016), side 89–95 og side 114. Prosjektet inngår i Oslopakke 3, jf. bl.a. St.meld. nr. 17 (2008–2009).

Strekningen er 3,5 km lang, og er planlagt utbygd som firefelts veg i tunnel (Bjørnegårdtunnelen) under Sandvika fra Kjørbo til Bærumsveien og videre som firefelts veg i dagen fra Bærumsveien til Vøyenenga. Prosjektet omfatter i tillegg en betydelig ombygging av lokalvegsystemet i Hamangområdet i Sandvika, der dagens E16 fjernes og deler av Sandvikaringen rustes opp. Nord for Hamang får dagens E16 funksjon som lokalveg og som omkjøringsveg når vedlikehold eller hendelser gjør dette nødvendig.

Anleggsarbeidene startet i januar 2015, og prosjektet ventes åpnet for trafikk i 2019. Av foreslåtte midler i 2017 forutsettes 447 mill. kr stilt til disposisjon av bompengeselskapet.

***E16 Bjørum–Skaret***

Prosjektet er bl.a. omtalt i Meld. St. 26 (2012–2013), side 296.

Dagens E16 fra Bjørum i Bærum kommune i Akershus til Skaret i Hole kommune i Buskerud er om lag 8,4 km lang. Årsdøgntrafikken (ÅDT) i 2015 var om lag 13 700 kjøretøy ved Bjørum og om lag 11 300 kjøretøy ved Sollihøgda. I helger og ved høytider er trafikken betydelig høyere. Dagens veg er en to- og trefelts veg med varierende standard og vegbredde.

Til sammen om lag 2,5 km av strekningen har midtrekkverk. Deler av strekningen er smal og svingete med stigninger opp mot Sollihøgda. Dette medfører avviklingsproblemer, særlig vinterstid. Deler av strekningen har mange avkjørsler og flere kryss i plan. For tettbebyggelsen på Sollihøgda utgjør dagens E16 en betydelig barriere, og det er problemer med støy og lokal luftforurensning. Ved hendelser er fv 285 til/fra Lier og Drammen eneste omkjøringsmulighet.

Prosjektet omfatter bygging av om lag 8,4 km ny firefelts veg. Det skal bygges en tunnel på om lag 3,4 km under Sollihøgda og en tunnel på om lag 0,8 km under Bukkesteinshøgda. Utbyggingen vil gi et sammenhengende tilbud for gående og syklende på hele strekningen. Dagens E16 vil inngå i et lokalvegsystem.

Med forbehold om Stortingets tilslutning til foreslått opplegg for delvis bompengefinansiering av prosjektet, er det lagt opp til anleggsstart i 2018. I 2017 vil det bli gjennomført prosjektering, grunnerverv og andre forberedende arbeider.

***E16 Bagn–Bjørgo***

Prosjektet er bl.a. omtalt i Meld. St. 26 (2012–2013), side 295, Prop. 101 S (2011–2012), Prop. 93 S (2013–2014), side 74, og Prop. 1 S (2015–2016), side 114–115. Prosjektet er foreslått delvis bompengefinansiert, jf. Prop. 140 S (2014–2015). Prosjektet inngår i en samlet utbygging på strekningen Fønhus–Bagn–Bjørgo som er nærmere omtalt i Prop. 101 S (2011–2012).

Prosjektet omfatter delvis omlegging og delvis utbedring av eksisterende veg til tofelts veg med 8,5 m vegbredde. Fra nord for Bagn sentrum skal det bygges en 4,3 km lang tunnel med forbikjøringsfelt i stigningen retning Bjørgo. Videre følges i hovedsak dagens trasé med bygging/ombygging av flere kryss, en bru på om lag 150 meter over Begna og flere mindre bruer og underganger. I tillegg kommer tilpasninger til lokalt vegnett, samt støytiltak. På avlastet veg vil det bli utført utbedringer. Der ny E16 går i tunnel, vil dagens veg bli et tilbud for gående og syklende. Utbyggingen vil føre til en innkorting av E16 med om lag 1,2 km.

Anleggsarbeidene startet i august 2016, mot tidligere forutsatt våren 2016, og prosjektet ventes åpnet for trafikk i 2020. Av foreslåtte midler i 2017 forutsettes 180 mill. kr stilt til disposisjon av bompengeselskapet.

***E16 Varpe bru–Otrøosen–Smedalsosen***

Prosjektet er bl.a. omtalt i Meld. St. 26 (2012–2013), side 295–296, Prop. 156 S (2012–2013), Prop. 1 S Tillegg 1 (2013–2014) og Prop. 1 S (2015–2016), side 115. Prosjektet er en del av den samlede utbyggingen av E16 over Filefjell.

Prosjektet omfatter bygging av om lag 20 km veg med om lag 6 km i tunnel. Veg i dagen følger stort sett eksisterende trasé, og legges høyt i terrenget med slake skråninger for å redusere problemene med snødrev.

Anleggsarbeidene startet i mai 2014, og prosjektet ventes åpnet for trafikk i desember 2017.

***E16 Øye–Eidsbru***

Prosjektet er bl.a. omtalt i Meld. St. 26 (2012–2013), side 293–294, og Prop. 1 S (2015–2016), side 115. Prosjektet er siste etappe av den samlede utbyggingen av E16 over Filefjell.

Prosjektet omfatter om lag 4 km veg i ny trasé utenom Øye sentrum i Vang kommune i Oppland. Om lag 2 km av vegen legges i tunnel. Vegen bygges med 8,5 meter vegbredde.

På grunnlag av kontraktinngåelse med valgt entreprenør, kan det være grunnlag for kostnadsreduksjoner i prosjektet. Samferdselsdepartementet vil eventuelt komme tilbake til dette i forbindelse med statsbudsjettet for 2018.

Anleggsarbeidene startet i juni 2016, og prosjektet ventes åpnet for trafikk mot slutten av 2018.